RESOLUCIÓN do 19 de decembro de 2006 pola que se acorda a publicación dos datos correspondentes ás asignacións definitivas aos agricultores da Comunidade Autónoma de Galicia, dos dereitos de pagamento único por explotación no marco da política agraria común.
FONDO GALEGO DE GARANTÍA AGRARIA — III. OUTRAS DISPOSICIÓNS — 27/12/2006

A orde da Consellaría do Medio Rural, do 6 de febreiro de 2006 (DOG nº 31, do 14 de febreiro) regula, entre outras cuestións, a concesión de dereitos aos agricultores dentro do réxime do pagamento único, de conformidade co previsto no Regulamento (CE) nº 1782/2003, do Consello, do 29 de setembro, e Regulamento (CE) nº 795/2004, da Comisión, do 21 de abril, así como no Real decreto 1617/2005, do 30 de decembro, polo que se regula a concesión de dereitos aos agricultores dentro do réxime do pagamento único.
Na dita orde estableceuse o procedemento para asignación de dereitos, tanto aos agricultores con pagamentos no período de referencia (que actualizaron os seus datos e os relativos á súa explotación conforme a Orde da consellería, do 30 de maio de 2005, sobre actualización de datos e identificación de agricultores para a aplicación do réxime do pagamento único) como aos que recibisen unha explotación ou parte dela, ou solicitasen dereitos da reserva nacional, tendo en conta a porcentaxe de redución aplicable aos importes de referencia no primeiro ano de aplicación do réxime de pagamento único.
Posto que a información relativa aos dereitos definitivos de pagamento único é básica, no marco da política agraria común, para a solicitude das axudas por todos os agricultores, independentemente da súa actividade produtiva, nos vindeiros anos e ata o 2013 e, ademais, a dita información afecta a maioría dos agricultores de Galicia así como as actividades produtivas agrarias con grande implantación no sector agrario galego, considérase oportuna a difusión da dita información por distintos medios e, especialmente, a través das oficinas agrarias comarcais e da páxina web da Consellería do Medio Rural. Ademais, dado que do resultado da asignación dependerá a concesión futura das axudas ligadas aos ditos dereitos, faise preciso homoxeneizar as datas para que calquera interesado, con ou sen asignación defini
tiva, poida presentar un recurso administrativo contra as asignacións definitivas realizadas. Ambos motivos xustifican que se consideren razóns de interese público para os efectos de acudir ao mecanismo da publicación dos datos relativos ás asignacións definitivas aos agricultores da comunidade autónoma, dos dereitos de pagamento único por explotación no marco da política agraria común.
En consecuencia, e de conformidade co previsto nos artigos 60 e 61 da Lei 30/1992, do 26 de novembro, de réxime xurídico das administracións públicas e do procedemento administrativo común, esta dirección
RESOLVE:
Primeiro.-Dar publicidade aos datos relativos ás asignacións definitivas, aos agricultores da Comunidade Autónoma de Galicia, dos dereitos de pagamento único por explotación, no marco da política agraria común.
Segundo.-Sinalar os lugares onde os interesados poderán comparecer ou acceder para coñecer o contido íntegro de cada resolución individualizada, que serán a oficina agraria comarcal da zona correspondente, así como a páxina web da Consellería do Medio Rural, no enderezo:
http://mediorural.xunta.es/PAC.
Terceiro.-Indicar que a data para o acceso aos ditos datos será a partir do 8 de xaneiro de 2007. No prazo dun mes, a partir desa data, os interesados poderán presentar recurso de alzada ante o presidente do Fondo Galego de Garantía Agraria, contra a asignación ou non asignación de dereitos de pagamento único.
A presente resolución non esgota a vía administrativa e contra ela os interesados poderán presentar recurso de alzada ante o presidente do Fondo Galego de Garantía Agraria, no prazo dun mes contado dende o día seguinte á publicación da presente resolución.
Santiago de Compostela, 19 de decembro de 2006.
Edelmiro López Iglesias
Director do Fondo Galego de Garantía Agraria